### Resume

Teknisk Udvalg godkendte i den 25. april 2023 punkt 102, Gentænkning af den kollektive trafik, principper og økonomiske rammer, under forudsætning af, at der tages videst mulig hensyn til borgernes mobilitet, samt at der arbejdes videre med trafikal prioritering af den kollektive trafik. Principperne og forslag til et kommende rutenet blev præsenteret for lokalråd, boligforeninger, Ungerådet og uddannelsesinstitutioner på en workshop den 8. maj 2023. Bemærkninger og forslag er så vidt muligt indarbejdet i det endelig forslag til rutenet.

### Sagsfremstilling

Teknisk Udvalg godkendte den 25. april 2023 9 principper for planlægning af den kollektive trafik, samt at udgifterne til den kollektive trafik skal holdes inden for nuværende økonomiske ramme. Det betyder, at der fra 2023 og frem skal findes 8-9 mio. kr. til den kollektive trafik årligt. Ved planlægning efter de nye principper kan der opnås optimering ved,

* at der køres direkte så rejsetiden bliver kortere
* at flere linjer på samme strækning samles til en linje
* at der justeres på frekvensen på den enkelte linje

Udover busruterne kan der optimeres inden for handicapkørsel, flextur, plustur og samkørsel. Målet er, at der kommer flere passagerer i den kollektive trafik inden for den nuværende økonomiske ramme.

På mødet præsenterer Teknik & Miljø det endelige forslag til rutenet og de økonomiske rammer. Der gives efterfølgende en orientering om det nye rutenet til Ældre- og Handicaprådet.

På baggrund af rutenettet udarbejder Sydtrafik forslag til køreplaner, som sendes i offentlig høring, herunder lokalråd, Ældreråd og Handdicaprådet i efteråret med henblik på endelig godkendelse af køreplanerne i Teknisk Udvalg på mødet den 13. december.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Kollektiv trafik mindsker transportspild ved at samle flere mennesker. På den måde medvirker kollektiv trafik til færre biler på vejene, og reducerer dermed CO2 udledning og trængsel.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg godkender forslag til rutenet med henblik på udarbejdelse af køreplaner, som skal træde i kraft til 28. juni 2024. |

### Beslutning

Sagen genoptages på kommende møde.